Predkladacia správa

Vláda uznesením č. 649/2001 z 11.júla 2001 schválila Koncepciu rozvoja leteckej dopravy Slovenskej republiky a uložila ministrovi dopravy, pôšt a telekomunikácií v bode B.3 „vypracovať projekt transformácie príspevkovej organizácie Slovenská správa letísk (SSL) s cieľom vytvoriť samostatné právne subjekty jednotlivých letísk s účasťou štátu, vyšších územných celkov a miest“. 
Problém transformácie príspevkovej organizácie SSL nie je len problémom zmeny právnej formy správcovskej organizácie letiskovej infraštruktúry, ale hlavne problémom zachovania verejného charakteru infraštruktúry po jej zmene. Predkladaný projekt transformácie SSL tento verejný charakter navrhuje zachovať prostredníctvom osobitného vzťahu štátu ku infraštruktúrnemu majetku. 
Dôvodová správa objasňuje filozofiu projektu transformácie založenú na:
- vyčlenení prioritného infraštruktúrneho majetku vo vzťahu na plnenie strategických záujmov štátu v civilnom letectve - najmä pozemky, dráhový systém, ...
- na riešení osobitného vzťahu štátu k tomuto prioritnému infraštruktúrnemu majetku v dvoch alternatívach 
I. 	po legislatívnom obmedzení spôsobu nakladania s prioritným infraštruktúrnym majetkom na zakladaní samostatných obchodných spoločností podľa obchodného zákonníka a to vložením prioritného infraštruktúrneho majetku a ostatného majetku do základného imania letiskových spoločností, alebo 
II.	prostredníctvom prenechania správy prioritného infraštruktúrneho majetku obchodným spoločnostiam a zakladaní obchodných spoločností podľa obchodného zákonníka na prevádzkovanie jednotlivých letísk ostatným majetkom (letiskové spoločnosti),
- vytýčení hlavných funkcií ekonomického regulátora obchodných spoločností v prirodzenom monopolnom prostredí infraštruktúry, ktorý zároveň bude garantovať rovnaký prístup všetkých užívateľov ku verejnému letisku a sledovať spôsob prideľovania časových intervalov na použitie letiska, 
- v prvej fáze na reorganizácii riaditeľstva SSL k dočasnému plneniu regulačných úloh popri prevádzkovaniu letísk do osamostatnenia poslednej letiskovej spoločnosti a následne v druhej fáze na prenose kompetencií regulátora na ústredný orgán štátnej správy so zrušením SSL , 
- decentralizácii správy letísk, 
- na motivácii manažmentu jednotlivých letísk o vytvorenie obchodných spoločností v horizonte 2 rokov. 
Rezort dopravy odporúča prijatie I. alternatívy riešenia osobitného vzťahu štátu k infraštruktúre prostredníctvom legislatívneho limitovania spôsobu nakladania s prioritným infraštruktúrnym majetkom po jeho vložení do základného imania letiskových spoločnosti. Dôvodom sú kapitálovo silnejšie novozaložené spoločnosti, ktoré tak môžu podmieniť záujem kapitálovo silnejších partnerov pre realizáciu dlhodobých podnikateľských zámerov.
Predkladaný materiál určuje časové ohraničenie jednotlivých krokov projektu transformácie s ukončením procesu najneskôr k termínu 31.12.2004.
Materiál nepredpokladá nutnosť prijatia špeciálneho zákona na zmenu právnej formy príspevkovej organizácie SSL, je však založený na doplnení leteckého zákona č. 143/1998 v platnom znení umožňujúceho zakladať obchodné spoločnosti – letiskové spoločnosti ústredným orgánom štátnej správy zodpovedným za infraštruktúru.  
Materiál nezakladá špeciálne zvýšené nároky na štátny rozpočet. Naopak doterajšiu podporu štátu na letiskovú infraštruktúru programovo viaže a zavádza odbornú a finančnú kontrolu jej použitia. Proces transformácie nepredpokladá negatívny dopad na zamestnanosť. 

Časový harmonogram 
Projektu transformácie príspevkovej organizácie Slovenská Správa Letísk (SSL)
zhrnutie

do 30 dní po schválení materiálu vládou: 
	– zoštíhliť a zreorganizovať riaditeľstvo príspevkovej organizácie SSL smerom ku zabezpečeniu procesu transformácie SSL, 

do 30.4.2003	– predložiť návrhy noviel zákonov riešiace osobitný vzťah štátu k majetku infraštruktúry a spôsob zakladania letiskových spoločností podľa prijatej alternatívy projektu transformácie, 

do 31.12.2003	– predložiť do vlády návrh založenia letiskových spoločností, kde jediným zakladateľom je štát na prevádzkovanie letiska Bratislava a letiska Košice, 
	– predložiť do vlády návrh na prevod majetkovej účasti štátu na podnikaní letiskových spoločností na prevádzkovanie letísk Bratislava a Košice na dotknuté vyššie územné celky a mestá Bratislava a Košice,

najneskôr do 31.12.2004, aj jednotlivo:
	– predložiť do vlády návrh založenia letiskovej spoločnosti na prevádzkovanie letiska Sliač, letiskovej spoločnosti na prevádzkovanie letiska Poprad-Tatry, letiskovej spoločnosti na prevádzkovanie letiska Piešťany a letiskovej spoločnosti na prevádzkovanie letiska Žilina, 
	– na základe posúdenia podnikateľských plánov regionálnych letísk predložiť do vlády návrhy na prevod majetkovej účasti štátu na podnikaní letiskových spoločností na prevádzkovanie letísk Poprad-Tatry, Sliač, Piešťany a Žilina na iné osoby, alebo na dotknuté vyššie územné celky a mestá

do 31.12.2004	– previesť ostatný majetok štátu zo správy príspevkovej organizácie SSL odplatným prevodom na iné osoby alebo bezodplatne na dotknuté VÚC a mestá, 
	– zrušiť príspevkovú organizáciu Slovenská správa letísk a previesť plnenie regulačných úloh na ústredný orgán štátnej správy
	– uzavrieť výberové konanie na poradcu pre výber strategického partnera do letiskových spoločností, 

do 31.12.2005	– uzavrieť výberové konania na strategického partnera so skúsenosťami s prevádzkovaním veľkých medzinárodných letísk a dlhodobý rozvojový podnikateľský zámer letísk Bratislava a Košice, 
	– na základe úspešnosti výberového konania predložiť do vlády návrhy na prevod majetkovej účasti štátu na podnikaní letiskových spoločností Bratislava a Košice na iné osoby – strategického partnera.